ലഖിംപുര്: പ്രതിഷേധം കടുപ്പിച്ച് സംയുക്ത കിസാന് മോര്ച്ച ന്യൂഡല്ഹി: ലഖിംപുര് ഖേരിയില് കര്ഷകരുടെ മരണത്തിനിടയാക്കിയ സംഭവത്തില് പ്രതിഷേധിച്ച് അഞ്ചിന സമരപരിപാടികളുമായി സംയുക്ത കിസാന് മോര്ച്ച. മരണമടഞ്ഞ കര്ഷകര്ക്കുവേണ്ടി 12ന് രാത്രി രാജ്യമെന്പാടും വിളക്കുകള് തെളിക്കും. മരിച്ചവരുടെ ചിതാഭസ്മവുമായി മുഴുവന് സംസ്ഥാനങ്ങളിലും സഞ്ചരിക്കും. ചിതാഭസ്മം നിമജ്ജനം ചെയ്ത ശേഷം 15ലെ വിജയദശമി ദിനത്തില് പ്രധാനമന്ത്രി മോദിയുടെയും ആഭ്യന്തരമന്ത്രി അമിത് ഷായുടെയും കോലം കത്തിക്കും. എട്ടിനു രാവിലെ 10 മുതല് വൈകുന്നേരം നാല് വരെ തീവണ്ടികള് തടയും. 26ന് സംയുക്ത കിസാന് മോര്ച്ചയുടെ നേതൃത്വത്തില് ലക്നോയില് മഹാപഞ്ചായത്ത് സംഘടിപ്പിക്കും. മരണത്തിനു കാരണക്കാരായ കേന്ദ്ര മന്ത്രി അജയ് കുമാര് മിശ്രയെയും അദ്ദേഹത്തിന്റെ മകന് ആശിഷ് കുമാര് മിശ്രയെയും ഉടന് അറസ്റ്റ് ചെയ്യണമെന്നാവശ്യപ്പെട്ട സംയുക്ത മോര്ച്ച, കേസില് പ്രതികളായവര്ക്കെതിരേ നടപടികള് സ്വീകരിക്കുന്നതിന് ഉത്തര്പ്രദേശ് സര്ക്കാരും കേന്ദ്ര സര്ക്കാരും ശ്രമിക്കുന്നില്ലെന്നു കുറ്റപ്പെടുത്തി.